ประกาศกระทรวงทรัพยากรธรรมชาติและสิ่งแวดล้อม เรื่อง การโอน การเปลี่ยนแปลงสถานที่ครอบครอง การแปรสภาพ หรือเปลี่ยนรูปร่างงาช้างที่ได้มาก่อนวันที่พระราชบัญญัติงาช้าง พ.ศ. 2558 ใช้บังคับ พ.ศ. 2558

ประกาศกระทรวงทรัพยากรธรรมชาติและสิ่งแวดล้อม
ประกาศกระทรวงทรัพยากรธรรมชาติและสิ่งแวดล้อม
เรื่อง การโอน
การเปลี่ยนแปลงสถานที่ครอบครอง การแปรสภาพ หรือเปลี่ยนรูปร่างงาช้าง
ที่ได้มาก่อนวันที่พระราชบัญญัติงาช้าง
พ.ศ. ๒๕๕๘ ใช้บังคับ พ.ศ. ๒๕๕๘[๑]
 

อาศัยอำนาจตามความในมาตรา ๗ วรรคสาม แห่งพระราชบัญญัติงาช้าง พ.ศ.
๒๕๕๘ รัฐมนตรีว่าการกระทรวงทรัพยากรธรรมชาติและสิ่งแวดล้อมออกประกาศไว้
ดังต่อไปนี้

ข้อ ๑ ประกาศนี้เรียกว่า
ประกาศกระทรวงทรัพยากรธรรมชาติและสิ่งแวดล้อม เรื่อง การโอน การเปลี่ยนแปลงสถานที่ครอบครอง
การแปรสภาพ หรือเปลี่ยนรูปร่างงาช้างที่ได้มาก่อนวันที่พระราชบัญญัติงาช้าง พ.ศ.
๒๕๕๘ ใช้บังคับ พ.ศ. ๒๕๕๘

ข้อ ๒ กรณีผู้แจ้งการครอบครองงาช้างที่ได้มาก่อนวันที่พระราชบัญญัติงาช้าง
พ.ศ. ๒๕๕๘ ใช้บังคับ ประสงค์จะโอนการครอบครอง เปลี่ยนแปลงสถานที่ครอบครอง แปรสภาพ
หรือเปลี่ยนรูปร่างงาช้างที่อยู่ในความครอบครอง ให้แจ้งเป็นหนังสือต่ออธิบดีกรมอุทยานแห่งชาติ
สัตว์ป่า และพันธุ์พืชก่อนวันที่จะมีการโอนการครอบครอง เปลี่ยนแปลงสถานที่ครอบครอง
แปรสภาพหรือเปลี่ยนรูปร่างงาช้าง

ข้อ ๓ ให้อธิบดีกรมอุทยานแห่งชาติ สัตว์ป่า
และพันธุ์พืช พิจารณาสั่งการให้พนักงานเจ้าหน้าที่ตรวจสอบและดำเนินการแก้ไขเปลี่ยนแปลงหรือแก้ไขรายละเอียดต่าง
ๆ ในทะเบียนการรับแจ้งการครอบครองงาช้าง ใบรับแจ้งการครอบครองงาช้าง
ใบรับรองการครอบครองงาช้าง แล้วแต่กรณี ให้ถูกต้องตรงกับความเป็นจริง ทั้งนี้
หากเห็นสมควรพนักงานเจ้าหน้าที่ผู้ตรวจสอบอาจรายงานต่ออธิบดีกรมอุทยานแห่งชาติ
สัตว์ป่า และพันธุ์พืช
เพื่อออกเอกสารฉบับใหม่ให้แทนฉบับเดิมได้โดยระบุข้อความในเอกสารฉบับใหม่แสดงเหตุผลในการออกเอกสารดังกล่าว
พร้อมระบุรายละเอียดการอ้างถึงเอกสารฉบับเดิมและให้เรียกเก็บคืนเอกสารฉบับเดิมไว้ด้วย


ประกาศ
ณ วันที่ ๓ มิถุนายน พ.ศ. ๒๕๕๘
พลเอก
ดาว์พงษ์ รัตนสุวรรณ
รัฐมนตรีว่าการกระทรวงทรัพยากรธรรมชาติและสิ่งแวดล้อม


ปริยานุช/ผู้จัดทำ
๒๓ มิถุนายน
๒๕๕๘

วริญา/ผู้ตรวจ
๒๓ มิถุนายน
๒๕๕๘





































[๑] ราชกิจจานุเบกษา
เล่ม ๑๓๒/ตอนพิเศษ ๑๓๖ ง/หน้า ๓/๑๖ มิถุนายน ๒๕๕๘